تورکیه جمهورباشقانی رجب طیب اردوغان، فتح الله‌چی ترور تشکیلاتی فتو هم آرخاسیندا آمریکا اولدوغونو وورغولادی.
آمریکایا سسلنن اردوغان، "بو آدامی (فتو چته باشی) نیّه دپورت ائتمیرسن؟" دئدی.
اؤزل بیر تلویزیون کانالیندا سوال‌لاری جوابلان‌دیران اردوغان، فتو ایله موباریزه‌ده بیر داها قطعیت وورغوسو ائتدی.
فتویو و چته باشینی حمایه ائدن آمریکایا مراجعت ائدن اردوغان، "بو آداما حاضیردا آمریکا صاحب چیخیر، آرخاسیندا آمریکا وار و 400 هکتار یئرده بو آدام اورادا پاشا پاشا یاشاییر. بیر گوناهکاری، جینایتکارلارین قارشی‌لیق‌لی اعاده‌سی موقاویله‌سین‌دن حرکتله دپورت ائتمگین یولو یوخدور؟ دپورت ائت بو آدامی نیّه ائتمیرسن، سن آرامیزداکی راضیلاشمایا دا صادق قالمیرسان" ایفاده‌لرینی ایستیفاده ائتدی.
فتو منسوب 83 نفرین خاریج‌دن تورکیه‌یه گتیریلدیگینی وورغولایان اردوغان، فتویه یؤنه‌لیک خاریجی عملیات‌لارین دا داوام ائدجگینی بیلدیریب.
پرزیدنت اردوغان، بؤلوچو ترور تشکیلاتی پ.ک.ک/پ.ی.د-ی.پ.گ ایله موباریزه‌ده اؤلدورولن ترورچو ساییسینی آچیقلاییب.
اردوغان، "بو آن اعتباریله سوریه‌نین عفرین بؤلگه‌سینده 4 مین 254 ترورچو اؤلدورولموش‌دور. عراقین (10 مارسدا باشلایان عملیات‌لاردا) شمالیندا 346، یورد ایچینده ده 240 ترورچو اؤلدورولموشدور" دئدی.
پرزیدنت اردوغان ترورلا موباریزه‌نین لازیم یورد ایچینده، گرکسه خاریجده قطعیتله داوام ائدجگینی ده وورغولاییب.
